Nú verða allir með stillt á 101,3 - og nema geislann frá Óðali Unglingar í félagsmiðstöðinni Óðali í Borgarnesi standa fyrir árlegu jólaútvarpi sínu í þessari viku í miðstöðinni . Útsending hefst samkvæmt venju kl. 10 í dag með ávarpi útvarpsstjóra sem að þessu sinni er Klara Ósk Kristinsdóttir . Útvarpið stendur yfir fram til föstudagsins 13. desember og er dagskráin og framkvæmd útsendingar borin uppi af nemendum í 8. - 10. bekk Grunnskólans í Borgarnesi . Aðrir leggja einnig hönd á plóg . Í dagkránni er einnig að finna efni frá öllum bekkjum GB , frá unglingadeildum Grunnskóla Borgarfjarðar á Kleppjárnsreykjum og Varmalandi , frá Laugargerðisskóla og loks nemendum Menntaskóla Borgarfjarðar . Á lokadegi útvarpsins verður síðan efnt til pallborðsumræðna um sveitarstjórnarmál í Borgarbyggð og verða í hljóðstofu m.a . Páll S. Brynjarsson sveitarstjóri og Björn Bjarki Þorsteinsson formaður byggðarráðs . Þetta er í 21. skipti sem jólaútvarpið fer fram og er mikill hugur í aðstandendum þess sem á liðnum vikum undirbjuggu útsendingu , að sögn Sigurþórs Kristjánssonar umsjónarmanns Óðals . FM tíðni útvarpsins er sem fyrr 101,3 en Sigurþór minnir á að útsending fer einnig fram á vefnum í boði Nepals hugbúnaðar . Hlustendur um víða veröld ættu því ekki að vera í vandræðum með að heyra í borgfirskum ungmennum í jólaskapi .